**Broj: 01-127/21**

**Vareš, 29.06. 2021. godine**

Na osnovu člana 6., 9. i 14. Zakona o komunalnim djelatnostima („Službene novine Zeničko-dobojskog kantona“ br.17/08) i i člana 22. Statuta Općine Vareš – prečišćeni tekst, broj: 01-162/12 od 11.09.2012. godine, Općinsko vijeće na 6. sjednici održanoj dana 29.06. 2021. d o n o s i :

**O D L U K U**

**o izmjenama Odluke o komunalnom redu**

**Član 1.**

U Odluci okomunalnom redu broj:.01-100/10 od 05.05.2010. godine i broj:01-56/18 od 28.03.2018. godine, član 120. mijenja se i glasi :

„U vršenju nadzora, komunalni inspektor ovlašten je da :

1. nadzire primjenu ove Odluke,
2. naredi obavljanje radova ako pregledom utvrdi da se oni ne obavljaju u skladu sa odredbama ove Odluke, ili da se ne obavljaju potpuno ili pravilno,
3. zabranjuje obavljanje radova koji se izvode bez odobrenja nadležne općinske službe ili protivno tom odobrenju, odnosno odredbama ove Odluke,
4. zabranjuje upotrebu neispravnog komunalnog objekta ili predmeta dok se ne uklone nedostaci,
5. naređuje uklanjanje predmeta, objekata, naprava i uređaja koji su postavljeni bez odobrenja, suprotno odobrenju, odnosno suprotno odredbama ove Odluke,
6. naređuje u saradnji sa PS Vareš, uklanjanje napuštenih neregistrovanih, havarisanih i tehnički neispravnih vozila sa javnih površina,
7. podnosi zahtjeve za pokretanje prekršajnih i krivičnih postupaka ,
8. izdaje prekršajne naloge,
9. poduzima i druge mjere u skladu sa zakonom.

U vršenju komunalnog nadzora ekološki policajac dužan je i ovlašten da :

1. usmenim putem i sačinjavanjem zapisnika upozorava fizička i pravna lica na ponašanja koja su u suprotnosti sa odredbama ove Odluke i propisima donesenim na osnovu ove Odluke,
2. obavještava komunalnog inspektora o slučajevima neizvršavanja odredaba ove Odluke, te na osnovu zapisnički utvrđenog stanja kršenja odredbi ove Odluke, priprema i dostavlja podatke, činjenice i materijalne dokaze komunalnominspektoru za izdavanje prekršajnog naloga ili pokretanje prekršajnog postupka,
3. obavlja i druge neophodne poslove koji su mu povjereni.“

**Član 2.**

U članu 127. stav (1) riječi „300,00 KM“ zamjenjuju se riječima „100,00 KM“.

**Član 3.**

U članu 128. stav (1) riječi „300,00“ KM zamjenjuju se riječima„100,00 KM.“

**Član 4.**

Ova Odluka stupa na snagu osmog dana od dana objavljivanja na oglasnoj tabli Općine Vareš.

|  |  |
| --- | --- |
|  | **PREDSJEDAVAJUĆA OPĆINSKOG VIJEĆA** |
|  |  |
| **Mahira Brkić** |

Odluka objavljena na oglasnoj tabli Općine Vareš, dana 30.06. 2021. godine.

**OPĆINSKI NAČELNIK**

**Zdravko Marošević**

**Obrazloženje**

**za donošenje odluke o izmjenama odluke o komunalnom redu**

Pravni osnov za donošenje Odluke o izmjenama Odluke o komunalnom redu sadržan je u Zakonu o komunalnim djelatnostima („Službene novine Zeničko-dobojskog kantona“ br.17/08), te u Statutu Općine Vareš – prečišćeni tekst broj: 01-162/12 od 11.09.2012. godine.

Pravni osnov za donošenje Odluke o izmjenama Odluke o komunalnom redu je sadržan u članovima 6. 9. i 14. Zakona o komunalnim djelatnostima(„Službene novine ZE-DO kantona, broj: 17/08 i članom 22. Statutu Općine Vareš – prečišćeni tekst broj: 01-162/12 od 11.09.2012. godine.

Članom 6. je navedeno da Općina obezbjeđuje obavljanje komunalnih djelatnosti određenih ovim zakonom.

Članom 9. je navedeno da Općina obavljanje pojedinih komunalnih djelatnosti koje se finansiraju iz njenog budžeta obavezno povjerava javnim preduzećima komunalnih djelatnosti,koje je odlukama općinskog vijeća formirala za obavljanje tih komunalnih djelatnosti i

Članom14. je navedeno da prava i obaveze između davaoca i korisnika komunalnih usluga regulisati će se općinskim odlukama kojima će se urediti djelatnosti koje se odnose na komunalna preduzeća.

Članom 22., tačka 2. Statutu Općine Vareš propisana je nadležnost Općinskog vijeća da donosi Odluke i druge opće akte kojima uređuje pitanja iz samoupravnog djelokruga Općine vareš

Razlozi za donošenja Odluke o izmjenama odluke o komunalnom redu je inicijativa vijećnika Hinger Igora, a radi usklađivanja postojeće Odluke o komunalnom redu sa Zakonom o prekršajima FBiH, u smislu uvrštavanja izdavanja prekršajnog naloga u ovlaštenja postupajućeg inspektora, te smanjenja donje granice novčane kazne za fizička lica i mogućnosti plaćanja polovine iznosa u roku od 8 (osam) dana po izdavanju prekršajnog naloga kao i jasnije definisanja nadležnosti ekološkog policajca.

Ostali prijedlozi vijećnika Igora Hingera vezani za površine na kojima će se primjenjivati Odluka o komunalnom redu „ i zelene površine uz korito rijeka i vodotoka“ i uz „javne puteve“ smatramo suvišnim jer javne zelene površine, kako uređene, tako i neuređene, u osnovi i čine javnu površinu, odnosno mišljenja smo da su postojećim odredbama Odluke o komunalnom redu obuhvaćene sve površine namijenjene javnoj upotrebi, pa tako i one koje su navedene u prijedlogu za izmjene i dopune.

Za provedbu ove Odluke nije potrebno planirati financijska sredstva u općinskom budžetu i predlaže se Općinskom vijeću da je usvoji u predloženom obliku.

**PREDLAGAČ**

**OPĆINSKI NAČELNIK**

**Zdravko Marošević**